“นิกเกอิ” ทรุด 700 จุด! เซ่น BOJ สั่งขยายกรอบบอนด์ยีลด์
ดัชนี “นิกเกอิ” ทรุด 700 จุด! เซ่น BOJ สั่งขยายกรอบบอนด์ยีลด์ 10 ปี รัฐบาลญี่ปุ่นเคลื่อนไหวในกรอบ-0.5% ถึง +0.5% โดยดัชนีนิกเกอิ ณ เวลา 12:45 น. ร่วงลง 731.50 จุด หรือ -2.69% แตะที่ระดับ 26,506.14 จุด
“นิกเกอิ” ทรุด 700 จุด! เซ่น BOJ สั่งขยายกรอบบอนด์ยีลด์ 10 ปี รัฐบาลญี่ปุ่นเคลื่อนไหวในกรอบ-0.5% ถึง +0.5%
20 ธ.ค. 2565

ผู้สื่อข่าวรายงานว่า วันนี้(20 ธ.ค.65) ดัชนีนิกเกอิร่วงกว่า 700 จุด ขณะที่เงินเยนพุ่งขึ้นกว่า 2% หลังจากธนาคารกลางญี่ปุ่น (BOJ) สร้างความประหลาดใจให้กับตลาดด้วยการประกาศขยายกรอบอัตราผลตอบแทนพันธบัตรอายุ 10 ปี ของรัฐบาลญี่ปุ่นให้เคลื่อนไหวในช่วง -0.5% ถึง +0.5% จากเดิมที่อยู่ในกรอบ -0.25% ถึง +0.25% โดยถือเป็นมาตรการที่สร้างความประหลาดใจให้กับตลาด หลังจากที่ BOJ รักษาจุดยืนในการใช้นโยบายอัตราดอกเบี้ยต่ำเป็นพิเศษ (Ultralow Rate Policy) มาเป็นเวลานาน
ทั้งนี้ดัชนีนิกเกอิ ณ เวลา 12:45 น. ร่วงลง 731.50 จุด หรือ -2.69% แตะที่ระดับ 26,506.14 จุด หลังจาก BOJ แถลงมติการประชุมวันนี้ ขณะที่เงินเยน พุ่งขึ้นกว่า 2% สู่ระดับ 133.43 เยนต่อดอลลาร์สหรัฐ
ด้านนักลงทุนมองว่า การปรับนโยบายการเงินครั้งนี้บ่งชี้ว่า BOJ กำลังหันไปใช้นโยบายคุมเข้มด้านการเงินตามทิศทางธนาคารกลางทั่วโลกที่พากันปรับขึ้นอัตราดอกเบี้ยแล้วหลายครั้งในช่วงที่ผ่านมา
นอกจากนี้ การปรับเปลี่ยนนโยบายการเงินอย่างเหนือความคาดหมายของ BOJ อาจจะส่งผลให้ตลาดการเงินทั่วโลกเผชิญกับความผันผวน หลังจากที่ก่อนหน้านี้ BOJ ได้ยึดมั่นในนโยบายผ่อนคลายการเงินด้วยการควบคุมอัตราผลตอบแทนพันธบัตร โดยเชื่อว่าจะมีผลทำให้ต้นทุนการกู้ยืมลดลง